謁周侍郎
作者：史堯弼
朝代：宋

paragraphs: 大江之南英靈窟，瑰奇萬古輸不竭。
往年鼓柁窮壯觀，見公更覺人超越。
當時持橐趨明光，徑度蓬山跨奉常。
漢儀周典一朝重，斧藻皇度看翱翔。
只今自合補衮闕，元有胸中絲五色。
如何一麾渺江海，扶摇未嫌六月息。
此邦齊魯伯仲間，鄉來文物餘班班。
天遣儒宗作邦伯，風流正始應追還。
老稚何知但呼舞，平易近民吾父母。
悃愊無華兩京似，宴坐黄堂物安堵。
小人不識衡氣機，况知道學窮精微。
羲文孔聖演三畫，後來百代誰傳衣。
圖書不見出河洛，禹箕九疇那復作。
一時覆瓿笑迂闊，子雲太玄亦寂寞。
振起此學非公誰，心匠妙處璣衡齊。
定知數術本天授，無乃太一燃青藜。
草玄遺編當不朽，還許侯芭傳業否。
舊來嘗辱河南幸，從今肯在諸生後。